Rakotozandry Daniel

**Rakotozandry Daniel** dia pastora loterana malagasy sady mpanorina ny fifohazana Farihimena.  Pastora no asany tamin' ny fotoana niorenan' io fifohazana io. Teraka tamin' ny 16 Aogositra 1919 izy ary maty tamin' ny taona 1947. Tamin' ny taona 1946 no nanomboka ny fifohazana tao Farihimena rehefa nahazo fahitana sy hafatra avy amin' Andriamanitra izy mba hitory ny Filazantsara sy hanasitrana ny marary. Nalaza tamin' ny fandroahana demonia sy ny fametrahan-tanana izy. Izy no heverina ho ray am-panahy nitarika ny asa tany amin' ny faritr' i Vakinankaratra.

## Ny fiainany manokana

### Ny fahazazany
Nipetraka akaikin' i Soavina any Betafo Antsirabe, izay toerana nisy ny Misiona Nôrveziana (nôrveziana: *Norsk Misjonsselskap*), ny ray aman-drenin-dRakotozandry Daniel. Taizan' aretina hatry ny fahazazany izy, torantorana matetika, ka nentin' ny ray aman-dreniny tany amin' ny mpimasy. Tamin' ny fahafolo taonany izy no niditra nianatra tao amin' ny sekolin' ny Misiona Nôrveziana tao Betafo ary dimy taona monja ny faharetan' ny fianarany tao.

### Ny fahatanorany
Tsy nahomby tamin' ny fianarana nataony Rakotozandry Daniel ka nihevitra fa miangatra Andriamanitra, noho izany dia tsy niangona intsony izy, nefa isan' Alahady rehefa matory ao an-tranony izy dia miseho aminy amin' ny alalan' ny nofy i Jesoa. Mbola tao anatin' ny fandalana ny fivavahan-drazana ny ray aman-dreniny tamin' izany fotoana izany.

## Ny fifohazany

### Ny fiantsoana azy

Nitantara Rakotozandry Daniel fa nandritra ny fahatoranany dia nahita olona miakanjo fotsy lava nijoro teo anilany izay izay niteny taminy fa ho sitrana izy raha matoky an' io olona io. Ninoany fa i Jesosy izany olona izany. Nanaiky ny teniny izy ka sitrana taorian' izay, raha saika handevina azy ny olona izay nihevitra azy fa efa maty. Indray andro dia nanasitrana zaza iray izay tsy sitran' ny ombiasy izy. Nalefa tany Tsaratanana i Rakotozandry ho katekista.

Tamin' ny taona 1943 dia niteny taminy ny Tompo fa ho pastora any Farihimena izy afaka telo taona ka hilaza mialoha izany any. Tsy nisy nino izany ny olona ary ny ray aman-dreniny koa tsy nanaiky an' izany. Nandeha tany Ivory ihany izy hianatra ho pastora mandritra ny telo taona, izay nifarana tamin' ny taona 1946. Voatendry ho pastoran' i Farihimena izy.

### Ny fanombohan' ny fifohazana
Tamin' ny 25 Aogositra 1946 dia nijanona tao am-pandriana tsy namonjy fiangonana Rakotozandry fa nihombo ny aretiny ka dia nanapa-kevitra ny hamangy azy ny mpiangona. Tonga ny mpamangy ka nitsangana Rakotozandry nanambara ny fahotan' izy ireo. Izany no nahatonga ny 25 sy ny 26 Aogositra ho tsarovana isan-taona satria teo no nanomboka ny fifohazana tany Farihimena. Nandeha nitety ny tanàna manodidina i Rakotozandry, nitondra lakolosy kely hanairana ny olona. Maro ny olona avy mihaino azy no babo tanteraka ka nanolotra ny fiainany ho an' i Jesoa. Maro ny fahagagana izay nataony.

## Boky azo anovozan-kevitra

* Austnaberg, Hans, *Shepherds and Demons. A Study of Exorcism as Practised and Understood by Shepherds in the Malagasy Lutheran Church*, New York: Peter Lang. 2008.
* Campbell, Gwyn, “Crisis of Faith and Colonial Conquest. The Impact of Famine and Disease in Late Nineteenth-Century Madagascar”, *Cahiers d’études africaines*, 1992, vol. 32, no 127, p. 409‑453.
* Fagereng E., *Ny Tantaran' ny Firenena Malagasy*, Edisiona Salohy, Antananarivo, 1963.
* Félicité Rafarasoa, “*Fifohazana, le mouvement de réveil*", mémoire de fin d’étude, SETELA, Centre de formation pour les Laïques, promotion 2001-2002.
* Georges-Sully Chapus sy F. Bøthun, *Au souffle de l'Esprit : la vie consacrée du pasteur Daniel Rakotozandry et l'historique du réveil de Farihimena*,  Antananarivo, 1951
* Rabehatonina James, *Tantaran' ny fifohazana eto Madagasikara 1894 - 1990*, Trano Printy Fiangonana Loterana Malagasy
* Rasolondraibe, Seth Andriamanalina, *le Ministère de «* *berger* *» dans les Églises protestantes de Madagascar (de la fin du xix<sup>e</sup> siècle à nos jours). Tensions et compromis entre mouvements de Réveil, institutions protestantes et religions traditionnelles*, Thèse de doctorat sous la direction de Jean‑Paul Willaime, Paris : EPHE, 2010
* Thunem, Adolf & Rasamoela, Joela, *Ny tantaran’ny Fifohazana eto Madagasikara*, Antananarivo: Trano Printy Fiangonana Loterana Malagasy, p. 5‑96 (1re édition 1934).

## Jereo koa

* Rainisoalambo

* Ravelonjanahary
* Volahavana Germaine
* Fifohazana (kristianisma malagasy)
*Farihimena

## Loharano sy fanamarihana